**НЕЗАВИСНОСЛОЖЕНИ РЕЧЕНИЦИ**

Сложената реченица е синтаксичка единица која содржи најмалку два прирока. Одделните реченици во рамките на сложената реченица се викаат дел-реченици. Дел-речениците можат да бидат во независен однос или едната да зависи од другата, па затоа разликуваме: независносложени и зависносложени реченици. Сложените реченици најлесно се распознаваат според сврзниците и сврзувачките зборови.

**A. НЕЗАВИСНОСЛОЖЕНИ РЕЧЕНИЦИ**

**1. Составни   реченици**

Сврзници: **И; НИ; НИТУ; ПА; ТА; НЕ САМО ШТО – ТУКУ И**

Составните реченици најчесто соопштуваат паралелни дејствија, онакви што се одвиваат во исто време, а дел-речениците се одделуваат со запирка и сврзникот И :

Пр.: Седам, слушам и го запишувам најважното.

Дејствијата во речениците може да се одвиваат и едно по друго, да произлегуваат едно од друго, да имаат спротивен однос, но ако се сврзани со наведените сврзници – тие се составни:

Пр.:

Ќе поседам малку, па ќе си одам.

Не бев на забавата и (затоа) не знам што се случило.

Не ми се одеше на забавата и (пак) отидов.

Не само што ќе одам на забавата туку и ќе останам до сабајле.

\* Според правописот, составните реченици со сврзниците *и, ни, ниту*, и со составот *не само што – туку и*, не се одделуваат со запирка. Исклучок е кога сврзникот *и* воведува заклучок (Не знаев ништо, и професорот ми стави единица.).

Пред сврзниците *па* и *та* обично се пишува запирка.

**2. Спротивни реченици**

Сврзници: **А, НО, АМА, ТУКУ, АМИ, МЕЃУТОА**

Спротивните реченици изразуваат спротивни односи на дејствата.

Пр.: Тој зборува, а таа ништо не го слуша.

Денес го преспав денот, но (ама) утре ќе учам.

**3. Разделни реченици**

Сврзници: **ИЛИ, ИЛИ-ИЛИ, БИЛО-БИЛО, ДЕ-ДЕ, И-И, ЕМ-ЕМ, ЧАС-ЧАС, НИ-НИ**

Пр.: Молчете или одете си. (Одете си или молчете.)

Децата или си играат или спијат.(Децата или спијат или си играат.)

Со разделните реченици се искажуваат дејства еднакви по важност, па затоа е исто кое дејство ќе биде прво.

\* Разделните реченици со сврзникот *или* не се одделуваат со запирка, исто така и речениците со *двојни сврзници*, освен во некои случаи кога е особено истакната втората реченица, кога речениците се многу долги и ако има повеќе од две дел-реченици.

**4. Исклучни реченици**

Сврзници: **САМО, САМО ШТО, ОСВЕН ШТО, ЕДИНСТВЕНО**

Пр.: Те слушам, само не те разбирам.

Сите отидоа, единствено тој остана.

Кај исклучните реченици со едната дел-реченица се исклучува нешто искажано со другата.

\* Кај исклучните реченици редовно се пишува запирка.

**5. Заклучни реченици**

Сврзници: **ЗНАЧИ, ВЕРОЈАТНО, СИГУРНО**

Пр.: Тој многу учеше, сигурно знае.

Тој молчи, значи виновен е.

Дејството кај едната дел-реченица доаѓа како заклучок на другата.

\* Заклучните реченици обично се одделуваат со запирка.

**ЗАВИСНОСЛОЖЕНИ РЕЧЕНИЦИ**

Зависносложени реченици се оние кај кои има најмалку една главна и една зависна дел-реченица. Сврзникот секогаш е кај зависната дел-реченица. Разликуваме повеќе видови зависносложени реченици:

**1. Временски реченици**

Сврзници: **КОГА, ШТОМ, ШТОТУКУ, ТУКУШТО, ОТКАКО, ОТКОГА, ПРЕД ДА, ДУРИ, ДОДЕКА**

Кај временските реченици, зависната дел-реченица го дава времето кога се врши дејството во главната.

Пр.:

Кога зборува, сите го слушаат.

Откако се облече, излезе.

Ќе заврши часот додека се смирите.

\* Според правописот, ако на прво место е зависната реченица таа се одделува со запирка, а ако следува по главната не се одделува со запирка.

**2. Причински реченици**

Сврзници: **ЗАТОА ШТО, ЗАШТО, БИДЕЈЌИ, ПОРАДИ ТОА ШТО, ДЕКА, ОТИ**

Кај причинските реченици со зависната дел-реченица се дава причината поради која се врши или не се врши дејството од главната.

Пр.:

Не дојде в училиште затоа што е болен.

Не ја прочитав книгата бидејќи немав време.

\* Кога зависната дел-реченица е пред главната таа редовно се одделува со запирка.

**3. Последични реченици**

Сврзници: **ТАКА ШТО, ТОЛКУ…ШТО, ТАКВИ…ШТО, ТАКА…ШТО**

Со зависната дел-реченица се дава последицата од дејството во главната реченица.

Пр.:

Тој зборува толку тивко што никој не може да го слушне.

Дојде доцна, така што ја пропушти забавата.

\* Последичните зависносложени реченици со *така што* редовно се одделуваат со запирка, а останатите може да се одделат или да не се одделат со запирка.

**4. Целни реченици**

сврзници: **ДА, ЗА ДА**

Кај овие реченици со зависната дел-реченица е дадена целта со која се врши дејството од главната.

Пр.:

Тој застана да се одмори.

Оваа реченица може да биде збунувачка при препознавањето заради ДА кое го употребуваме и во други случаи, односно, во исказните реченици како и кај сложениот прирок во да-конструкцијата. За да бидеме сигурни дека се работи за целна реченица пред ДА ќе го додадеме ЗА: Тој застана за да се одмори.

За да ја напишам домашната, не бев на забавата.

Често се употребува, а е неправилна комбинацијата на можен начин со целната реченица: Тој застана за да би се одморил.

\*  Кај целните реченици ако зависната стои прва, односно пред главната, редовно се пишува запирка, а ако стои по главната запирка не се пишува.

**5. Условни реченици**

Сврзници: **АКО, ДА, БЕЗ ДА, ЛИ**

Со условната дел-реченица се дава условот под кој се врши или ќе се изврши дејството во главната.

Разликуваме три типа услов:

**реален:** Ако дојдеш, ќе одиме кај него. (Ќе одиме кај него под услов да дојдеш.)

**можен:** Ако можеш да дојдеш, ќе одиме. (Ќе одиме, но мора да се исполни можноста ти да дојдеш.)

**нереален:** Ако учев, ќе научев. (Дејството веќе завршило, веќе не сум учел па нема можност да сум научил – нереално е.)

\* Ако зависната реченица стои пред главната таа редовно се одделува со запирка, а ако стои по главната може да се оддели или да не се оддели со запирка.

**6. Допусни реченици**

Сврзници: **ИАКО, МАКАР ШТО, И ПОКРАЈ ТОА ШТО, И ДА**

Со зависната дел-реченица се допушта одвивањето на дејството во главната.

Пр.:

Иако беше болен, тој дојде на тестот.

И да не дојдеш, тие ќе одат.

\*  Ако зависната реченица стои пред главната таа редовно се одделува со запирка, а ако стои по главната може да се оддели или да не се оддели со запирка.

**7. Начински реченици**

Сврзници: **ТАКА КАКО ШТО, КАКО ДА, КАКО БОЖЕМ**

Со зависната дел-реченица се искажува начинот на вршење на дејството во главната реченица.

Пр.:

Ќе се однесуваме така како што ќе ни кажеш.

Се исплаши како да видела ѕвер.

\* Начинските зависносложени реченици не се одделуваат со запирка освен кога зависната дел-реченица претставува дополнително објаснување.

**8. Односни реченици**

Карактеристично за односните реченици е тоа што како сврзувачки средства се јавуваат сите односни заменски зборови:

**ШТО, КОЈ, КОЈШТО, ЧИЈ, ЧИЈШТО, КАКОВ ШТО, КОЛКАВ ШТО, КАДЕ ШТО, КОГА, КАКО ШТО, КОЛКУ ШТО.**

Пр.:

Тој, што стоеше до мене, цело време се смееше.

Тешко се наоѓа дете какво што е нејзиното.

Зависната дел-реченица може да се однесува на еден член од главната (најчесто вршителот на дејството) или на целата главна реченица. Обично зависната стои во средината на главната реченица како дообјаснување.

\* Кај односните реченици во кои односната заменка се однесува на целата главна, редовно се пишува запирка. Во рамките на неопходните односни реченици не се пишува запирка, а кај придружните редовно се пишува запирка. Кај вметнатите дел-реченици кои се однесуваат на еден реченичен член се пишуваат две запирки и на почетокот и на крајот од зависносложената реченица.

**9. Исказни (декларативни)  реченици**

Сврзници: **ДЕКА, ОТИ, КАКО, ШТО, ДА, ДАЛИ, КОЈ, ЧИЈ, КОГА**

Пр.:

Тој рече дека ќе се врати.

Тој жали што не може да дојде.

Не знаев дали му студи.

\* Ако зависната реченица стои пред главната (што е редок случај) таа редовно се одделува со запирка, а ако стои по главната може да се оддели или да не се оддели со запирка.